Baba wat op ashoop gevind is, sterfDie vullisterrein waar die baba gevind is. Foto: Verskaf deur SAPD Die pasgebore babaseuntjie wat verlede week op ŉ vullisterrein naby Wells Estate in Port Elizabeth gevind is, is in ŉ plaaslike hospitaal dood. Kapt. Andre Beetge, woordvoerder van die polisie, het aan Maroela Media bevestig die baba is Maandagmiddag in die Dora Nginza-hospitaal dood. “Ons kan nog nie die oorsaak van die baba se dood bevestig nie. ŉ Nadoodse ondersoek sal gedoen word om dit vas te stel,” het Beetge gesê. Intussen het die kind se ma, Asanda Pityana (26), vandag op aanklag van moord en kinderverlating in die Motherwell-landdroshof verskyn. Die saak is tot 23 Oktober uitgestel wanneer die vrou na verwagting om borgtog sal aansoek doen. Maroela Media het vroeër berig ŉ verbyganger het Donderdag by die vullisterrein ŉ baba hoor huil en die kaal babaseuntjie op die ashoop aangetref. Polisiebeamptes is na die toneel ontbied en het die bloedspoor gevolg wat hulle tot by ŉ huis in Kolisistraat gelei het. Pityana was nie tuis nie, maar is by ŉ nabygeleë huis waar sy weggekruip het in hegtenis geneem. Beetge het aan Maroela Media gesê al die klere wat deur weldoeners aan die babaseuntjie geskenk is, sal nou aan ander hulpbehoewende babas by die Dora Nginza-hospitaal en die Wells Estate-kliniek gegee word. “Ons wil graag hê mense moet weet hul skenkings was nie verniet nie. Daar is baie ander babatjies in soortgelyke omstandighede wat by die polisie of in die hospitaal beland en wat hierdie skenkings net so nodig het,” het Beetge gesê.